Er du på stedet eller ved du noget? Tip os på 1224@eb.dk eller SMS/MMS til 1224.

Østjylland Politi kan tidligt tirsdag morgen ikke oplyse, hvorvidt en 23-årig mand døde, fordi han skød sig selv, eller fordi to kammerater dræbte ham.

- Vi efterforsker stadig sagen. Vi har naturligvis afhørt de to anholdte mænd hver for sig. Jeg kan ikke komme ind på, hvad de har forklaret. Lige nu sover de. Senere tirsdag skal de afhøres igen, siger vagtchef Per Bennekov til Ekstra Bladet.

Den 23-årig mand døde mandag aften efter at være ramt af et skud i baghovedet i en lejlighed på Viborgvej i Aarhus.

Ikke bande-opgør

Politiet har foretaget tekniske undersøgelser på adressen og holder fortsat alle muligheder åbne, oplyser vagtchef Per Bennekov.

– Vores efterforskning viser, at vi ikke kan udelukke, at han selv har gjort det, men vi kan heller ikke udelukke, at andre har gjort det, siger vagtchefen kort før midnat og tilføjer.

Vagtchefen ønsker ikke tidligt tirsdag morgen ikke at udtale sig om, hvorvidt de tre mænd er gamle kendinge af politiet.

- Jeg kan kun oplyse, at der ikke er tale et bande-relateret opgør, siger Per Bennekov til Ekstra Bladet.

Vagtchefen ønsker heller ikke at oplyse noget nærmere om, hvor revolveren er kommet fra eller hvorfor mændene - eller den afdøde mand - havde et skydevåben i lejligheden.

Politiet: Skudt i baghovedet

Det er endnu uklart, om der afholdes grundlovsforhør i løbet af tirsdagen.

- Vi skal som sagt have afhørt mændene igen, og så skal sagen til juridisk vurdering, siger vagtchefen.

Politiet fik anmeldelsen klokken 19.13 mandag, og kort efter blev to personer anholdt i lejligheden. Det drejer sig om to mænd på henholdsvis 22 og 25 år.

Den dræbte blev tilsyneladende skudt i baghovedet.

– Han var i live, da politiet og ambulancen kom til stedet, men blev erklæret død kort tid efter, sagde vagtchef Peter Hunniche mandag aften.

Lød som skab, der smækkede

En kvinde, der bor i lejligheden, over det sted, hvor skyderiet fandt sted, fortæller, at hun hørte to skud.

– Jeg troede egentlig bare, at det var et skab, der smækkede, siger naboen og fortsætter:

– Men nu har jeg hørt, at der er en, der er blevet skudt og dræbt, siger hun til Ekstra Bladet.

Hun fortæller endvidere, at politiet har talt med hende, og at hun har det okay.